得壽仁壽俊二子中塗家書三首  其一
作者：楊萬里
朝代：宋

paragraphs: 二子別我歸，兼旬無消息。
客有饋荔枝，盈籃風露色。
絳羅蹙寶髻，冰彈濺柘液。
老夫非不饞，忍饞不忍喫。
急呼兩健步，爲我致渠側。
默數川陸程，幾日當返役。
惟愁香味壞，色變那敢惜。
十日兩騎還，千里一紙墨。
把書五行下，廢書雙淚滴。
不如未到時，當喜翻不懌。